**PLAN I PROGRAM RADA**

**NARODNE KNJIŽNICE-DRNIŠ**

ZA 2022. GODINU



**UVOD**

Narodna knjižnica-Drniš javna je ustanova čije su osnovne djelatnosti: nabavljanje knjižne i neknjižne građe, njena stručna obrada, čuvanje i zaštita, osiguravanje pristupa građi, osiguravanje posudbe i korištenja građe. Uz ove djelatnosti organizira i provodi kulturno-animacijske programe obrazovnih, informativnih i zabavnih sadržaja.

Plan i program rada za 2022. godinu donosi se na temelju izraženih potreba i zahtjeva korisnika te na temelju normi propisanih Zakonom te Standardima za narodne knjižnice Republike Hrvatske.

**DJELATNOST I ORGANIZACIJSKA STRUKTURA KNJIŽNICE**

Poštujući zakonske i podzakonske akte koji reguliraju knjižničnu djelatnost, Narodna knjižnica-Drniš će tijekom 2022. godine:

• Obavljati stručne poslove:

* Nabavljati knjižnu građu
* Nabavljati multimediju
* Nabavljati igračke i ostala didaktička pomagala za Dječji odjel i planiranu Igraonicu
* Nabavljati periodiku (novine, časopise) za sve skupine korisnika
* Stručno računalno obrađivati, zaštititi i davati na korištenje knjižničnu građu
* Sudjelovati u izradi skupnih kataloga i baza podataka
* Voditi dokumentaciju o građi i korisnicima
* Izrađivati biletene, kataloge, bibliografije i dr. informacijska pomagala
* Obaviti redoviti godišnji otpis građe na kraju godine
* Razvijati međuknjižničnu posudbu

• Povremeno i prema mogućnostima odlaziti na stručna usavršavanja zbog kvalitetnijeg rada

• Prezentirati rad knjižnice na stručnim skupovima (po potrebi)

• Uređivati web stranicu knjižnice (www.narodna-knjiznica-drnis.hr), te stranicu NKD na društvenoj mreži Facebooku

• Pripremati i voditi razne književne večeri, susrete s piscima, predavanja, predstavljanja novih knjiga, pričaonice i igraonice za djecu, radionice za djecu i odrasle, organizirane posjete knjižnici

• Sudjelovati u poticanju čitanja unutar zajednice

• Sudjelovati u organizaciji svih važnih događanja i obilježavanja u gradu Drnišu

• Razvijati suradnju s osnivačem, Gradom Drnišom i pravovremeno podnositi izvješća o radu i ostale dokumente, prema zahtjevu i potrebi

• Razvijati suradnju s drugim kulturnim, odgojno-obrazovnim i informativnim ustanovama na području Drniša i okolice, te suradnju s udrugama i medijima.

Prostorije Narodne knjižnice-Drniš nalaze se u zgradi Doma kulture (na drugom katu), a

svoju djelatnost Knjižnica obavlja kroz sljedeće odjele:

• Odjel za odrasle

• Dječji odjel

• Čitaonica

Nažalost, navedeni odjeli nisu fizički odvojeni u samom prostoru knjižnice i ne funkcioniraju kao odvojeni odjeli u pravom smislu već su pregradnim zidom te smještajem polica i građe odvojeni kao zasebni odjeli. Posudba i razduživanje građe vrše se na središnjem pultu Knjižnice smještenom između Dječjeg Odjela i Odjela za odrasle.

U planu navodimo koji će se poslovi odvijati u knjižnici u cjelini:

- učlanjivanje korisnika knjižnice, pružanje informacija o građi, međuknjižnična posudba, računalna obrada knjižne i neknjižne građe, izrada biltena prinova, vođenje statistike o članovima i građi, izrada prigodnih panoa, pomoć korisnicima pri odabiru potrebne građe za pisanje seminarskih, maturalnih i diplomskih radova, pomoć pri organizaciji kulturnih događanja u knjižnici, konzultacija pri nabavi građe i dr.

- tehnička obrada građe, zaštita i briga o svakodnevnom smještaju građe na policama, odabir i nabava didaktičkih igračaka i igara za djecu, projekcija animiranih i igranih filmova za djecu, organizacija igraonica, pričaonica i kreativnih radionica, izrada prigodnih panoa, organizacija susreta s dječjim piscima, provođenje aktivnosti za poticanje čitanja, nabava lektirne građe u koordinaciji s knjižničarkama O.Š. Antuna Mihanovića Petropoljskog i Srednje škole Ivana Meštrovića u Drnišu, besplatno učlanjivanje pojedinih skupina ili razreda djece, organizirani posjeti osnovnoškolaca knjižnici te djece iz Dječjeg vrtića Drniš

- vršenje kontinuiranog otpisa oštećene i dotrajale građe,

- kontinuirana nabava periodičkih publikacija (novine, časopisi, magazini), svakodnevno omogućavanje korisnicima da u mirnoj i opuštenoj atmosferi primjerenoj prostoru čitaonice pročitaju dnevne novine, besplatno korištenje računala s pristupom Internetu,

- organiziranje raznih predavanja, projekcije, tribine, književne večeri, povremeno korištenje prostora Čitaonice zainteresiranim udrugama i dr.

**DJELATNICI**

Knjižnica ima zaposlene tri djelatnice. Knjižničarske poslove u Knjižnici obavljaju:

Danijela Drezga – diplomirana knjižničarka zaposlena na puno radno vrijeme, koja ujedno vrši funkciju ravnateljice

Tatjana Pamuković – pomoćna knjižničarka, zaposlena na puno radno vrijeme

Ana Marin – pomoćna knjižničarka, zaposlena na puno radno vrijeme

**KNJIŽNIČNI FOND I KORISNICI**

Ukupan fond knjižne građe, na dan 22. siječnja 2021. je 37.963 svezaka .Svake godine imamo priljev oko 1600 novih svezaka.

Narodna knjižnica-Drniš i u 2022. godini namjerava nastaviti s nabavom nove knjižne i neknjižne građe te obnavljanjem postojećeg fonda. Nabavu planiramo u skladu s postojećim standardima za narodne knjižnice u Republici Hrvatskoj.

Najvažnija funkcija narodne knjižnice svakako je nabava raznovrsne knjižnične građe te osiguravanje njezine dostupnosti korisnicima knjižnice.

Cilj i zadatak nabave stalni je razvoj knjižničnih fondova sa svrhom zadovoljavanja potreba korisnika. Nabava građe u narodnim knjižnicama svakako mora biti usklađena sa zadacima i namjenom narodne knjižnice, odnosno, potrebno je zadovoljiti potrebe za informiranošću, kulturne potrebe, obrazovne, potrebe za razonodom te djelomično edukacijske potrebe korisnika knjižnice.

Najčešći način izvođenja programa nabave u našoj knjižnici svakako je kupnja.

Donacije i darovi kao način nabave knjižne građe vrlo su rijetki., a vrlo vrijedan i značajan segment nabave svakako je otkup od strane Ministarstva kulture Republike Hrvatske.

Narodna knjižnica-Drniš sredstva za nabavu knjižne i neknjižne građe u 2022. godini planira ostvariti iz:

* Sredstava Grada Drniša
* Vlastitih sredstava (prihod od članarina i zakasnina)
* Sredstava Ministarstva kulture
* Sredstava Županije

Dobivena sredstva planiramo utrošiti tijekom 2022. godine

U svakom slučaju, računamo kako će sredstva za nabavu ostati makar na istoj razini kao i prošle godine budući je kontinuirani razvoj zbirki i praćenje noviteta na tržištu pretpostavka kvalitetnog funkcioniranja Knjižnice i zadovoljstva potreba naših korisnika.

Iznos koji naši korisnici plaćaju za učlanjenje u knjižnicu i dalje je 50 kn, članarina vrijedi godinu dana od dana učlanjenja, a učlanjenje potičemo raznim akcijama. Turisti su također dobro došli članovi naše Knjižnice a njihova članarina iznosi 30 kn i traje tri mjeseca od dana učlanjenja. Besplatnu jednogodišnju članarinu dobivaju najčitatelji te oni koji na poseban način pridonose i pomažu radu Knjižnice ( na temelju Odluke o visini i uvjetima godišnje članarine).

**KNJŽNIČNI PROGRAMI I KULTURNA DOGAĐANJA**

Osim poslova iz redovitih djelatnosti, u 2022. godini Knjižnica će organizirati i programe kulturno-animacijskih i obrazovnih sadržaja kojima će se promovirati knjiga, poticati čitanje te javnosti predstavljati rad i djelovanje Knjižnice. U tom smislu pripremit će se i realizirati programi obilježavanja značajnih datuma i Manifestacija, i to:

* Uskrs u knjižnici
* Noći knjige
* Drniškog kulturnog ljeta
* Ljeto u knjižnici
* Mjeseca hrvatske knjige 2022.
* Advent u knjižnici

Realizirati će se i ostali knjižnični programi (predstavljanja knjiga i književne večeri, kreativne radionice, izložbe, pričaonice za najmlađe i dr.) a sve s ciljem uključivanja i edukacije što većeg broja korisnika.

Sve aktivnosti su namijenjene korisnicima Knjižnice, građanima grada Drniša i drugima.

Svi programi i kulturna događanja koja će se organizirat u 2022. godini odvijati će se u skladu s postojećom epidemiološkom situacijom i preporukama koje će tada biti na snazi.

**VIZIJA, MISIJA I CILJEVI**

Uvod

Narodna knjižnica-Drniš kao javna ustanova kojoj je osnivač Grad Drniš; djeluje na području Grada Drniša i Općina Ružić, Promina i Unešić provodeći knjižničnu djelatnost koja obuhvaća: nabavu knjižne i neknjižne građe te njenu stručna obrada, čuvanje i zaštitu, osiguravanje pristupa građi, osiguravanje posudbe i korištenja građe. Uz ove djelatnosti organizira i provodi kulturno-animacijske programe obrazovnih, informativnih i zabavnih sadržaja.

Moramo istaknuti kako je postojeći prostor Knjižnice nedostatan i neadekvatan za smještaj postojeće knjižne i neknjižne građe te priljev nove. Naime, postojeći prostor u kojem se nalazi Knjižnica smješten je na drugom katu tzv. Doma kulture, bez lifta, i sastoji se od 280 ㎡prostora za smještaj građe i prostora za korisnike (čitaonica, radna mjesta za računala) te 40㎡ uredskog prostora. Knjižnica nema spremište niti nužno potreban prizemni prostor

Postojeći prostor u kojem djeluje Narodna knjižnica-Drniš neodgovarajući je u više aspekata, od samog nedostatka prostora za smještaj građe do toga da ne zadovoljava postojeće propisane Standarde za narodne knjižnice u Republici Hrvatskoj što se reflektira na nemogućnosti uvođenja novih, potrebnih sadržaja za suvremenog korisnika. No, ono što nas najviše brine je činjenica da krovište zgrade prokišnjava te je sa svakom novom kišom šteta veća. Isto tako, rasvjeta i električne instalacije su dotrajale i zahtijevaju temeljitu rekonstrukciju. Stoga je nužna temeljita sanacija postojećih oštećenja.

Zbog svega navedenog u bliskoj budućnosti moramo razmišljati o novom prostoru u kojem bi djelovala Narodna knjižnica-Drniš.

Polazišnu točka našeg budućeg djelovanja svakako treba biti ulaganje u infrastrukturu, prvenstveno prostorne kapacitete Knjižnice, s obzirom da je dosegnuta točka u kojoj nedostatni prostorni uvjeti umnogome utječu na kvalitetu pružanja usluga, te u cijelosti onemogućuju daljnji razvoj na što smo zadnjih 10 –ak godina i ukazivali.

**Zahtjevi u vezi s novom knjižnicom**

Kada govorimo o izgradnji nove zgrade knjižnice moramo istaknuti kako se knjižnice ne grade za jednu generaciju, kao što ni građa sačuvana u njima nije namijenjena samo sadašnjim korisnicima – ona se čuva i za buduće naraštaje. Gradovi u Europi, a sve više i u Hrvatskoj, okupljaju arhitekte, urbaniste i knjižničare kako bi osmislili inteligentne zgrade i ponudili koncepte narodnih knjižnica kao demokratskog stila života u 21. stoljeću.

**Veličina knjižnice i preporučene kvadrature**

Pri planiranju prostora za knjižnicu potrebno je predvidjeti potrebe korisnika i zahtjeve ostvarenja programa rada narodne knjižnice za sljedećih 20 godina te uzeti u obzir broj stanovnika općine/grada na kojem knjižnica djeluje.

Narodna knjižnica-Drniš djeluje na području Grada Drniša i susjednih općina. Prema popisu stanovništva iz 2011. Drniš broji 3 224 stanovnika dok na širem gradskom području živi ukupno 7801 stanovnika., Općina ,Promina broji 1136, Općina Ružić 1591 i Općina Unešić 2160 stanovnika.

Standardi za narodne knjižnice u Republici Hrvatskoj (NN 103/2021.) propisuju minimalnu kvadraturu knjižničnog prostora prema tipu knjižnice i broju stanovnika.

Sukladno tome:

* minimalna kvadratura na 1000 stanovnika je 50㎡
* preporučen broj sjedećih mjesta na svakih 1000 stanovnika je 5 (u čitaonicama, na odjelima za djecu, mlade i odrasle te u drugim prostorima za korisnike), a u broj preporučenih sjedećih mjesta ne ubrajaju se sjedala u predvorjima, dvoranama za predavanja i drugim prostorima opće namjene.
* Za svako korisničko sjedeće mjesto treba predvidjeti 2,5 – 3 m2, a za svakog stručnog djelatnika 4 m2
* Površina prostora namijenjenog za igru i boravak djece rane i predškolske dobi treba biti najmanje 20 m2.
* Površina dvorane za predavanja, kulturne, obrazovne i ostale namjene treba iznositi najmanje 50 m2 i ta se površina ne ubraja u minimalnu površinu knjižnice koja se određuje prema broju stanovnika
* Pri gradnji i poboljšanju prostornih uvjeta narodnih knjižnica potrebno je urediti i prostore za garderobe, sanitarne čvorove za korisnike i osoblje, hodnike i stubište, što predstavlja najmanje 20 % od ukupne planirane površine.

**Prostor i oprema**

Sukladno propisanim Standardima, Narodna knjižnica treba biti smještena na frekventnoj i građanima lako dostupnoj lokaciji u središtu grada/općine, u blizini ostalih javih sadržaja te javnog prometa i treba imati prepoznatljiv vanjski vizualni identitet.

Pri planiranju izgradnje novih zgrada treba uzeti u obzir i sljedeće elemente:

− prilagodljivost prostora za različite aktivnosti, programe i primjenu novih tehnologija

− primjerenost i privlačnost prostora za različite skupine korisnika

− osiguran pristup za osobe s invaliditetom (rampa, dizalo i sl.) sukladno važećim zakonskim propisima

− mogućnost pristupa za dostavno vozilo i blizinu parkirališta za posjetitelje knjižnice

− mogućnost parkiranja i za bicikle

Prostor treba biti funkcionalan i pregledan s minimumom zadanih pregrada te je potrebno brinuti o energetskoj učinkovitosti, korištenju ekološki prihvatljivih, nezapaljivih materijala i ekonomičnosti pri kasnijem održavanju prostora i opreme.

Naravno, u najvećem broju slučajeva, planiranje veličine nove zgrade knjižnice uvjetovano je već postojećim prostornim gabaritima i financijskim sredstvima kojima Osnivač knjižnice raspolaže.

Ono što možemo trenutno pokazati jesu potrebe koje imamo sada i koje moramo planirati za sljedećih 20 godina:

Kao što je već navedeno, ukupan fond knjižne građe, na dan 22. siječnja 2021. je 37.963 svezaka, a postojeći smještaj te iste građe je neadekvatan .Svake godine imamo priljev oko 1600 novih svezaka.

Potrebne police za smještaj postojećeg fonda **:** 37 963 sv. na 950 dužnih metara polica (na jedan dužni metar dolazi oko 40 sv. knjiga).

Fond knjižnice je dinamičan jer se iz godine u godinu povećava. Ako uzmemo u obzir prinove knjiga za sljedećih 20 god. (uz redovni otpis) možemo napraviti projekciju fonda za 20 godina koja bi iznosila 68 000 svezaka knjiga za što bi bilo potrebno 1 700 dužnih metara polica.

Ostala, neknjižna ,građa koja je trenutno neadekvatno smještena zbog nedostatka prostora trebala bi se nalaziti u posebnim, organiziranim, zbirkama – AV- zbirke za djecu i odrasle, glazbena građa, elektronička građa, građa lagana za čitanje, didaktičke igračke.

Zgrada Narodne knjižnice treba biti vidljiva, prepoznatljiva i autentična te isticati svoju pripadnost kulturnoj i povijesnoj baštini jednako kao i sadašnjem trenutku grada. Ona treba postati dnevni boravak građana i biti smještena u središtu grada, na dostupnom i izvrsno prometno povezanom gradskom prostoru. U sklopu zgrade trebaju biti sljedeći prostori/odjeli:

**Javno dostupni prostori:**

Prostor za djecu i mlade **-** odjel za djecu i mlade, medijateka

Prostor događanja – dvorane (razna događanja, izložbeno-galerijski prostor ), zalogajnica i sl.

Prostor za odrasle - informativno-posudbeni odjel, čitaonice, zbirke, glazbeni odjel

**Ograničeno dostupni prostori:**

Interni prostori za rad djelatnika

Uprava

Odjel za informatiku

Odjel centralizirane nabave i obrade građe)Služba za pomoćno osoblje i tehničke servise

Središnje spremište knjižnične građe

Arhiv

**Zaključak:**

Knjižnica se kroz suradnju i zajedničke projekte s ustanovama i udrugama otvara javnosti i tako predstavlja svoj rad i naglašava postojanje. Time naša knjižnica postaje nezaobilazno mjesto na kulturno društvenoj karti grada Drniša i mjesto na kojemu pojmovi kao što su cjeloživotno učenje, dostupnost informacija te kulturni razvoj svakog pojedinca postaju stvarnost, a ne samo floskule. Samim time ostvaruje se misija koju svake godine ističemo, a to je Narodna knjižnica-Drniš kao kulturno, obrazovno i informacijsko središte našeg grada. U prilog tome, možemo zaključiti kako smo u proteklih nekoliko godina uistinu puno radili na takvom imidžu knjižnice i to kroz brojna događanja i aktivnosti organizirane što samostalno, što u suradnji s ustanovama, udrugama i umjetnicima. Takav pristup rezultirao je povećanim brojem aktivnih i zadovoljnih korisnika, prisutnošću u medijima te donio uistinu pozitivne komentare korisnika koji su prepoznali naš trud i nastojanja djelatnika knjižnice. I dalje ćemo nastaviti raditi na tom području i razvijati usluge i status knjižnice kao jedne od nezaobilaznih i važnih kulturnih ustanova na području grada Drniša i okolice.

Naša je misija približiti informacije, znanje i kulturu građanima grada Drniša i okolice, te svima koji se bilo kojim slučajem zateknu na ovom području; odgovoriti na potrebe i zahtjeve korisnika stručnim uslugama kojima potičemo čitanje, nepristranu obaviještenost građana te pridonosimo obrazovanju i bogatstvu kulturno-društvene ponude ovog područja. Uvažavajući načela Ustava RH, dokumenata UNESCO-a i IFLA-e, ponajviše Manifesta za narodne knjižnice, pružamo knjižnične usluge svim stanovnicima Drniša i okolice, bez obzira na dob, rasnu ili nacionalnu pripadnost, vjersko ili političko opredjeljenje, u različitim oblicima i pomoću suvremenih tehnologija.

Želimo biti Ustanova unutar koje će svim građanima Drniša i okolice biti dostupne informacije unutar bogate i raznolike knjižne i neknjižne građe (tiskana građa: knjige, časopisi, novine i sl., AV građa, u budućnosti i elektronski mediji).

Isto tako, želja nam je omogućiti pojedincima pristup raznovrsnim kulturnim sadržajima kao osnovama za cjeloživotno učenje te graditi prepoznatljivu osobnost ustanove, izgrađujući i njegujući odnos povjerenja korisnika u postojanost i vrijednost usluga i informacija koje pružamo.

Ravnateljica:

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Danijela Drezga,prof.,dipl.knjižničarka

U Drnišu, 9. prosinca 2021.

Ur.broj:33/2021.